Diari Oficial de la Generalitat Valenciana


Sumari del DOGV 2738, del 30-04-1996 (1996/838068)

ORDRE de 9 d'abril de 1996, de la Conselleria de Cultura, Educació i Ciència, per la qual es convoca un concurs públic per a la concessió d'assignacions per despeses extraordinàries de funcionament i subvencions per a la realització de pràctiques formatives en empreses de països de la Unió Europea, per a alumnes de centres docents no universitaris, públics i privats concertats, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(12)/dof/vci/html**

### Dades del document

Número de DOGV
:   2738

Data del DOGV
:   30-04-1996

Secció del DOGV
:   DISPOSICIONS GENERALS

Número del document
:   1996/838068


Data del document
:   09-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 9 d'abril de 1996, de la Conselleria de Cultura, Educació i Ciència, per la qual es convoca un concurs públic per a la concessió d'assignacions per despeses extraordinàries de funcionament i subvencions per a la realització de pràctiques formatives en empreses de països de la Unió Europea, per a alumnes de centres docents no universitaris, públics i privats concertats, de la Comunitat Valenciana.   
Un pilar bàsic de la construcció de la Unió Europea és, sens dubte, la potenciació, harmonització i interrelació dels sistemes educatius dels distints estats membres, per la qual cosa es necessita, entre altres accions, promoure el desenrotllament personal i el sentit de la iniciativa individual, la integració en la vida activa i la societat, la participació en el procés de decisió democràtic i l'aptitud per a adaptar-se al canvi econòmic, tecnològic i social.   
La globalització de l'economia i l'existència d'un mercat únic de treball exigeix, especialment en la Formació Professional, facilitar als nostres jóvens la realització de pràctiques formatives en diversos contextos productius i socials, per tal que les competències professionals que adquireixen en el seu procés educatiu tinguen una dimensió europea.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer. Convocatòria  
1. Convocar un concurs per a la concessió d'assignacions per despeses extraordinàries de funcionament entre centres públics dependents de la Conselleria de Cultura, Educació i Ciència, que promoguen projectes per a la realització de pràctiques formatives en empreses de països de la Unió Europea.  
2. Convocar subvencions per a alumnes de centres privats concertats que realitzen pràctiques formatives en empreses de països de la Unió Europea.  
3. Aprovar les bases per les quals es regirà la convocatòria, que s'inclouen en l'annex I d'aquesta ordre, així com els models de sol·licituds que consten en els annexos II i III.  
Segon. Finançament  
1. L'import destinat a l'assignació per despeses extraordinàries de funcionament serà de 74.388.711 de pessetes, a càrrec del crèdit consignat en el capítol II del programa 421.30 del Pressupost de la Generalitat Valenciana per a 1996.  
2. La quantitat global màxima destinada a les subvencions serà de 5.000.000 de pessetes, a càrrec del crèdit existent en la línia pressupostària 401 del capítol IV del programa 421.30 del Pressupost de la Generalitat Valenciana per a 1996.  
Tercer. Termini de resolució  
El termini màxim per a resoldre la convocatòria serà de tres mesos a comptar de la publicació d'aquesta ordre en el Diari Oficial de la Generalitat Valenciana.  
En cas de no dictar-s'hi resolució expressa en el termini establit, les sol·licituds es consideraran desestimades, sense perjudici del que es dispose quan s'hi dicte la resolució expressa.  
DISPOSICIONS FINALS  
Primera  
Es delega en el director general d'Ordenació i Innovació Educativa i Política Lingüística la facultat de concedir aquestes ajudes i subvencions, i se l'autoritza a dictar les resolucions que calga per al desplegament i execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi, amb comunicació prèvia al conseller de Cultura, Educació i Ciència, un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjudici del fet que se n'hi interpose qualsevol altre que es considere procedent.  
València, 9 d'abril de 1996  
El conseller de Cultura, Educació i Ciència  
FERNANDO VILLALONGA CAMPOS  
ANNEX I  
Bases de la convocatòria  
Primera  
Podran acollir-se a les assignacions per despeses extraordinàries de funcionament els centres públics dependents de la Conselleria de Cultura, Educació i Ciència que promoguen projectes per a la realització de pràctiques en països de la Unió Europea, d'alumnes que, en el moment de dur-se a terme, estiguen cursant algun dels estudis següent.  
- Cicles formatius  
- Mòduls professionals experimentals  
- ùltim curs de Formació Professional de Segon Grau  
- ùltim curs d'especialització en les escoles d'arts aplicades i oficis artístics o en l'Escola de Ceràmica.  
Segona  
Podran acollir-se a les subvencions els alumnes de centres privats concertats de la Comunitat Valenciana que formen part d'un projecte, presentat pel seu centre educatiu, per a realitzar pràctiques en un país de la Unió Europea.  
Els alumnes hauran d'estar cursant, en el moment del desenrotllament de les pràctiques, algun dels estudis indicats en la base primera anterior.  
Tercera  
Els períodes de pràctiques no podran superar els 15 dies i hauran de programar-se, preferentment, en règim d'intercanvi amb un centre docent que tinga especialitats semblants.  
Els alumnes seran acompanyats durant el viatge i l'estada, almenys, per un professor del centre d'origen.  
Quarta  
El centre docent receptor establirà els concerts de col·laboració amb les empreses on hagen de realitzar-se les pràctiques. El marc legal en el qual se desplegarà el procés serà l'establit per la corresponent administració educativa per a la formació en centres de treball.  
Cinquena  
Els participants en algun dels projectes quedaran coberts por una assegurança d'accidents i responsabilitat civil, amb pòlissa subscrita per la Conselleria de Cultura, Educació i Ciència.  
Sisena  
1. El termini de presentació de sol·licituds serà de 40 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
2. El director o titular del centre que opte a la convocatòria haurà de presentar instància, segons el model de l'annex II d'aquesta ordre, en la Conselleria de Cultura, Educació i Ciència; Direcció General d'Ordenació i Innovació Educativa i Política Lingüística; àrea d'Ordenació, Innovació i Formació Professional, avinguda de Campanar, 32, codi postal 46888, València, a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Setena  
La documentació que haurà d'acompanyar la sol·licitud inclourà, com a mínim, els aspectes següents:  
a) Projecte pedagògic que justifique les pràctiques formatives en un altre país de la Unió Europea.  
b) Previsió desglossada de despeses (viatges, estada, manutenció, etc.) d'acord amb el nombre d'alumnes i de professors que efectuaran l'estada.  
Es considerarà un professor per cada grup de 10 alumnes, i són aconsellables grups d'entre 10 i 30 alumnes per projecte.  
c) Sol·licituds individualitzades, segons el model de l'annex II, de cada un dels alumnes inclosos en el projecte. Exclusivament per a centres privats concertats.  
d) Compromís formal d'acceptació per part del centre receptor, amb indicació de les empreses on s'efectuaran les pràctiques.  
e) Període previst de realització, explicitant el total de dies, inclosos els de viatge.  
f) Aprovació del consell escolar, indicant expressament que la realització no afecta la normal activitat del centre.  
Vuitena  
La valoració dels projectes es regirà pels apartats següents:  
a) Idoneïtat del projecte pedagògic, fins a 5 punts.  
b) Adequació de les empreses al projecte, fins a 3 punts.  
c) Coordinació entre departaments, àrees o divisions, fins a 2 punts.  
Novena  
Els projectes seran estudiats i avaluats per una comissió de selecció constituïda pels membres següents:  
- President: el cap de l'àrea d'Ordenació, Innovació i Formació Professional.  
- Un representant del Servei d'Ordenació Acadèmica, nomenat pel director general d'Ordenació i Innovació Educativa i Política Lingüística.  
- Un representant de la Inspecció Educativa, nomenat pel secretari general de la Conselleria de Cultura, Educació i Ciència.  
- El cap de la Secció d'Iniciació Professional, de la Direcció General d'Ordenació i Innovació Educativa i Política Lingüística.  
- Un tècnic de l'àrea d'Ordenació, Innovació i Formació Professional, designat pel cap de l'àrea, que actuarà de secretari.  
Deu  
El president de la comissió de selecció assabentarà tots els centres que hagen presentat projectes del resultat provisional de la selecció, fent referència expressa a la quantia de les assignacions o subvencions proposades. Els centres disposaran de vuit dies, a partir de l'esmentada comunicació, per presentar al·legacions davant la comissió de selecció.  
La comissió de selecció, una vegada estudiades i avaluades les possibles al·legacions, elevarà proposta de resolució al director general d'Ordenació i Innovació Educativa i Política Lingüística.  
Vista la proposta de la comissió de selecció, el director general d'Ordenació i Innovació Educativa i Política Lingüística dictarà una resolució, la qual serà comunicada a tots i cada un dels centres docents que van presentar sol·licitud.  
Onze  
1. El valor de l'ajuda concedida no serà superior al 70 % del cost de l'estada, llevat de circumstàncies especials, en què podran adjudicar-se ajudes superiors.  
2. Els centres públics dependents de la Conselleria de Cultura, Educació i Ciència rebran l'assignació en concepte de despesa extraordinària de funcionament, i hauran de justificar-la segons el que preveu l'Ordre de 2 de maig de 1991, de la Conselleria de Cultura, Educació i Ciència (DOGV de 9 de juliol), modificada per ordre de 19 de febrer de 1993, de la Conselleria de Cultura, Educació i Ciència (DOGV de 16 d'abril).  
3. Els alumnes dels centres privats concertats rebran la subvenció a través del centre, una vegada que el titular d'aquest certifique que el projecte s'ha realitzat. A aquest document s'adjuntaran les certificacions de les empreses on es van efectuar les pràctiques i les factures de les despeses originades. Tota aquesta documentació haurà de presentar-se a la Direcció General d'Ordenació i Innovació Educativa i Política Lingüística abans del 13 de desembre de 1996.  
Per a tenir dret a la percepció de les subvencions haurà de complir-se, en allò que s'escaiga, el que estableixen els articles 47 i 47 bis del Text Refós de la Llei d'Hisenda Pública de la Generalitat Valenciana (Decret Legislatiu de 26 de juny de 1991).  
Dotze  
Una vegada acabades les pràctiques formatives, les direccions dels centres docents hauran de remetre a la Direcció General d'Ordenació i Innovació Educativa i Política Lingüística una memòria sobre el desenrotllament del projecte, incloent-hi una avaluació de l'experiència. Els titulars dels centres privats concertats hauran d'adjuntar també a la documentació anterior els justificants de pagament de les subvencions als alumnes beneficiaris.  
ANNEX II  
Model de sol·licitud  
(Nom i cognoms) ..., com a director del centre/ com a titular del centre ..., codi ..., localitat ..., CP ..., província ...,  
EXPOSE:  
Que convocades assignacions i subvencions per a la realització de pràctiques formatives en països de la Unió Europea, per ordre de la Conselleria de Cultura, Educació i Ciència de data 27 de febrer de 1996, m'hi presente amb el projecte següent.  
Que, amb tal efecte, adjunte la documentació següent:  
1. Projecte pedagògic.  
2. Memòria econòmica.  
3. Sol·licituds individualitzades (només per a centres privats concertats).  
4. Acceptació del centre receptor.  
5. Aprovació del consell escolar.  
Per tot això sol·licite participar en la convocatòria esmentada, acceptant les bases que en l'ordre s'expliciten.  
 Firma: ...  
..., ... d ... de 1996  
DIRECCIó GENERAL D'ORDENACIó I INNOVACIó EDUCATIVA I POLíTICA LINGÜíSTICA  
CONSELLERIA DE CULTURA, EDUCACIó I CIèNCIA. VALèNCIA  
ANNEX III  
Cognoms i nom: ...  
DNI : ...  
SOL·LICITE subvenció per a la realització de pràctiques formatives a l'empresa: ...  
Del país de la Unió Europea: ...  
..., ... d ... de 1996.  
Firma: ...  
Alumne/na, pares o tutors (en cas de ser menor d'edat)


Còpia Permalink ELI